# שמועה רביעית חמישית – שנה רביעית – שיעור 16ב: חיבוק הימין

## חיבוק השמאל והעיניים

התהליך הזה הוא כמו תהליך פרקטלי, הוא יחזור בכל מיני שלבים, חיבוק ימין, שמאל, ימין, ותחפשו איפה השמאל מסתתר בתוך הימין הזו, כי זה הגמר האמיתי של הימין, עומק תהליך החיבוק והייחוד שאיתו, צריך לייצר קרבה מחודשת של השמאל פנימה.

אז זה יכול לקרוא בכל מיני שלבים בתוך תהליכי התפילה, אנחנו דיברנו במובן מסוים על "ויעבור", אבל יכול להיות שגם ב"אתה קדוש" יש בחינה מסויימת כזו שצריכה להסתתר, שלמרות שאנחנו בימין החוזר, איפשהו אנחנו נזכיר את השמאל, בפנים. אבל אם דיברנו על הושענה רבה, אז אפשר להבין גם את עליית השמאל שעולה ומעמיקה את עומק הפנים. עומק הפנים, אם אתם זוכרים, דיברנו על זה בהושענה רבה, קשור לעיניים. למה לעיניים? כי זה הנושא שלנו, בדרוש פה בשיר השירים, עומק המיתוק פה מצד אחד הולך אל האחור, אבל יותר משהוא הולך אל האחור הוא הולך אל העיניים. כי שמה הדינים משתקפים, בתכלת של הבת עין, של הייחוד של הפנים, בתוך עומק ייחוד הפנים יש דין שצריך למתק אותו, של הבת עין,

**ש.** איך תכלת קשורה לבת עין?

**ת.** תכלת זה האור, אור התכלת, ואור הלבן, עיניים תכלת, של המלכות. בכוונות של הציצית האר"י כותב שב"וראיתם אותו וזכרתם" תכוון להמשיך את האורות האלה, את הבת עין, שהיא סוד התכלת, השחור שבלבן, נקודת הקבלה של האור, נקודת הקבלה של האור זה השחור שבעין במובן מסויים, יש פה איזשהו מקום שהוא דיני, אבל הוא קולט אור.

אפשר לדבר על זה באופן הכולל של הקומה, של האחור מול הפנים. אבל בתוך הפנים איפה המקום שהמקבל, שמקבל את האור. אפשר לדבר על זה בכל מיני רמות, היכולת לקבל, היכולת לקבל ביסוד התחתון או ביסוד של הלב, אבל יש גם את היכולת לקבל בעיניים. לקבל את הארת הפנים, הארת הפנים היא בתוך העין, סוד הבת עין, כסוד השכינה. פה אומר האר"י משתקפים שם הדינים, בעיניים, "הסבי עינייך מנגדי". את זה צריך להמתיק, המיתוק של האחור מאחורה, של השמאל, שתגרום לעיניים להתרכך. עכשיו, זה קשור מאוד ללאה. למה? שעיניה רכות מבכי שעוזר למתק את הדינים של העיניים. גם רחל תתמתק בסוד הבת עין בעיניים, וזה יכול לבוא דרך מיתוק האחור שמרכך משהו בדינים של האור של העיניים.

אנחנו אומרים את זה בסוכות. מה אומרים בהושענות? "אנו ליה וליה עינינו". מבקשים הארת פנים, הארת פנים שבאה בתוך שפת הישועה, הישועה העמוקה זה היכולת לראיית פני ה' שזה ה"יִראה-יֵראה" של הפנים, יש שם ישועה. למה יש שם ישועה? כי יש שם גם חווית הסתר, חווית הסתר שהיא משתקפת בבדידות הפנימית שמשתקפת בעיניים. לא רוצה לחפור לכם.

זה סוג של חושך שיכול להופיע בעין. יש בו בדידות, יש בו קושי, ויש בו חווית ריחוק, ויש בו כאב, כל זה יכול להשתקף על הגוף, הוא יכול להשתקף בכל מיני מקומות, אבל יש לו גם השתקפות בעיניים, והעיניים קשורות לעוד רובד עומק פה. הדרוש שלנו פותח עוד רובד עומק של תהליך הייחוד, שמצד אחד משתקף דרך חיבוק השמאל אבל הוא קשור לעיניים ולדינים שבתוכם, היכולת להמתיק אותם ולאפשר קרבה מחודשת של הארת פנים דרך תהליכי חיבוק השמאל.

כמו שלוש קומות של ייחוד:

* קומת הנפש, ייחוד תחתון,
* קומת הרוח, ייחוד אמצעי,
* והייחוד של הנשמה שלנו, הייחוד האריכאי, בעומק שלו – הוא בעיניים, סוד הבת עין, בת יחידה.

אתם זוכרים שהבת עין היא סוד ברכת המפיל חבלי שינה מעיני? היא סוד המלכות של האריך שבתוכנו.

**ש.** הרב אמר בדרושי הנקודות השורשיות שרק במבט של העין – כל הקומה נבנית.

**ת.** נכון, שם, בדרוש ההוא, כל הקומה נבנית רק מהארת העיניים. כשהאריך מאיר במלכות הוא בונה את כל הקומה שלה, יש גם תופעות כאלו בין הזעיר אנפין למלכות בראש השנה. תחשבו על זה, זה עוד רובד עומק של השתקפויות של תהליכים שגם העיניים נקשרות לתהליכי החיבוק. מעניין לחשוב על זה, כי איפה השמאל מונחת? מאחורה, איפה שהיתה הנסירה, זה מה שהוא אומר. אבל זה לא מה שכתוב בפסוק, בפסוק אחד כתוב "שמאלו תחת ראשי" ובמקום שני כתוב "שמאלו תחת ראשי". בפסוק הזה עכשיו שאנחנו מדברים עליו "אחות לנו קטנה ושדים אין לה" מה כתוב? "שמאלו תחת ראשי", השמאל מונחת לא מתחת לראש אלא מאחרי הראש. אז היא כאילו מונחת מול העיניים, בסוד קשר של תפילין, שמה השמאל ממתיקה את הדין. צריך לחשוב על זה.

## חיבוק הימין בסוכות

דיברנו על חיבוק השמאל. מה זה חיבוק הימין? יסלח לי דרוש שער הכוונות, בואו נדבר על חיבוק הימין. אז ראינו בדרושי חג הסוכות דרוש ג':

### שער הכוונות - דרושי חג הסוכות דרוש ג:

והנה מיום ראשון של ר"ה עד יוה"כ ננסרין כל י"ס של רחל נוק' דז"א מאחורוי ואז בעיוה"כ נגמרה מלאכת נסירתה ונמצא שלא היתה ראוי' לזווג ולכן בכל אלו הימים שבין ר"ה לח' עצרת כל הזווגים כלם הם ישראל או יעקב עם לאה כאמור. והנה כ**ל הימים שבין ר"ה ליוה"כ הם בחי' שמאלו תחת לראשי שהוא ענין חיבוק השמאל**.

והענין הוא כי הנה ענין הנסיר' הוא ענין דחיית הדינים הקשים שיש באחוריים דדכורא וליתנם בנקב' ונשאר הוא חסד ונוק' כולה דין וכדי לבסם ולמתק הדינין שבנוקב' הוא מחבק' בשמאלו כנודע כי אין הדינין מתבסמין אלא בשרשם. והנה **שורש הדין של נוק' היא שמאלו דז"א ולכן מחבק האחוריים של הנקבה אשר שם ניתנו כל הדינין על ידי הנסירה** ומחבקה בשמאלו ואז מתבסמים ונכנעים ונמתקים

פשט, צריך להכניע את כל דיני הנסירה. כל חוויות הנפרדות והאחרות, והקושי שהיא הביאה איתה, להמתיק אותן. אז מה הפשט? שהזעיר אנפין מחבק אותה, שהוא הולך עכשיו לבסם את האחוריים שלה, איפה שכל הדינים נמצאים, לבסם אותם, להכניע אותם ולהמתיק אותם. יש פה ממש "הבדלה-הכנעה-המתקה", זה סדר קצת שונה.

מפה הוא מסביר שעניין חיבוק השמאל הוא לא כפשוטו:

... **וענין לקיחת הנוקב' עטרא דגבור' זו היא הנקר' בלשון חיבוק השמאל כי ע"י זה מתמתקין הדינים שלה** כנז' באופן כי בזמן הדורמיטא אז בא ענין חיבוק השמאל ואז הדינין שלה מתבסמין ואז הוא זמן הנסירה וג' בחי' אלו נעשות יחד כי ע"י הדורמיטא אין יניקה לנקב' ע"י הזכר ואז נפרדים מאחוריהם וננסרין ואז נכנסת עטרא דגבור' ובינ' דז"א בסוד מוחין אלי' וזהו חיבוק השמאל והבן כל זה היטב:

יש דורמיטא שמוליכה לנסירה, מוליכה לכניסת עטרא דגבורה ובינה בתור מוחין אליה, וזה חיבוק השמאל. אז הוא אמר משהו אחד, והמשיך למשהו אחר. כי בעצם, לפי זה, יוצא שבחיבוק השמאל הוא לא מחבק אותה, זו אמא שמחבקת אותה, במובן מסויים. זו הארה שהיתה שלו שנכנסת בתוכה שיוצרת בה את חיבוק השמאל. יישבנו את פערי השפות האלו כפערים של בחינת יעקב ולאה לבחינת תהליכי רחל.

ביום הכיפורים נגמרו התהליכים "ויבן ה' אלוקים את הצלע", ועכשיו אני מדלג לימים שבין מוצאי יום הכיפורים לשמיני עצרת:

...ובימים שבין **מוצאי יוה"כ עד ח' עצרת ולא עד בכלל הכל הוא ענין חיבוק הימין** וכבר היא יכולה באלו הימים לעמוד עם ז"א פב"פ עמו ממש ולא עם יעקב לבדו אלא עם ז"א עצמו. ואמנם **חיבוק הימין הוא לקיחתה גם את עטרא דחסדים** האמנם החסדים האלו יש בהם ב' בחי' הבחי' הא היא החסדי' שלוקחת מן אימא עצמה שלא ע"י ז"א בהמשך כל הימים הנז' ויש בבחי' זו ב' חלקים החלק הא' הם החסדים דא"פ והחלק הב' הוא דאור מקיף ובחי' הב' היא החסדים שלוקחת מז"א עצמו ואינם מבחי' הדעת עצמו אשר בז"א אלא בבחי' החסדי' המתפשטין בו"ק דגופא דז"א כנודע....

זאת אומרת שיש לנו שתי בחינות:

1. הארת אמא,
2. הארת זעיר אנפין,

חסדים דאמא, חסדים דזעיר אנפין, כשהחסדים מתחלקים לשתיים:

1. בחינת אור פנימי
2. ובחינת אור מקיף.

והנה כל עיקר תיקון נוקבא אינו אלא על ידי החסדים

בסוף כל התיקון יעשה כשהימין יגיע, הוא ימתיק את הכל.

ובפרט המקיפי' הנקר' חיבוק כנז' כי זה סוד והוכן בחסד כסא כי כל הכנת תיקון המל' הנקרא כסא הוא ע"י החסדים הנקרא חיבוק הימין

הרבה פעמים אנחנו קוראים את המשפט הזה, "והוכן בחסד כסא", בראש השנה, בברכת אבות. האר"י אומר "והוכן בחסד כסא", לכן אומרים מגן אברהם, כי כל תיקון המלכות הוא בסוד חסד, וגם הנסירה, בעומק, היתה בתהליכי חסד שדחו את הדינים בתוכו, "והוכן בחסד כסא", אבל פה הוא לא מדבר על החסד הראשון, סוד הימין הראשון. פה הוא מדבר על סוד הימין השני. עיקר בניין המלכות לא קורה בחסד הראשון, הוא יקרה בחסד השני. לא יקרה באברהם, יקרה ביעקב. כשיעקב יחזיר את אברהם, אז בעצם "יוכן בחסד כסא".

שזה מה שהפסוק אומר, שיעקב פודה את אברהם. כתוב בפסוק בישעיהו: "לָכֵן כֹּה אָמַר יְהוָה אֶל בֵּית יַעֲקֹב אֲשֶׁר פָּדָה אֶת אַבְרָהָם לֹא עַתָּה יֵבוֹשׁ יַעֲקֹב וְלֹא עַתָּה פָּנָיו יֶחֱוָרוּ", בויקרא רבה זה הרבה יותר חריף, כתוב "ורבנן אמ' אברהם עצמו לא נברא אלא בזכותו שליעקב, הה"ד כי ידעתיו למען אשר יצוה את בניו ואת ביתו אחריו ושמרו דרך י"י לעשות צדקה ומשפט (בראשית יח, יט), ואין צדקה ומשפט אלא ביעקב, דכת' משפט וצדקה ביעקב את עשית (תהלים צט, ד)".

זאת אומרת בשסוף אברהם, בסוד החסד שלו, לא שלם, ולא יכול לבנות באמת את המלכות, בטח לא בסוד הייחוד. החסד של אברהם עדיין ראשוני, אחריו יבוא יצחק כניגוד מול אברהם, חסד ויראה. כשיעקב ישלב אותם ביחד, הוא לא רק משלב את הימין עם השמאל, הוא מביא ימין חדש. הוא גם יביא שמאל חדש, שמאל מבוסם. כשהוא יביא ימין חדש, הוא יאפשר ייחוד, זה ימין של ייחוד. הוא יאפשר בניית מרכז בין השמאל לימין. לכן הוא ייחשב כספירת התפארת.

אז אפשר לחשוב עליו כמשהו שלישי. היה ימין, היה שמאל, עכשיו יהיה ימין, עכשיו נוצר קו אמצע, ע"ב (הרב מסמן יד ימין שמחבקת) , רי"ו (הרב מסמן יד שמאל שמחבקת), כ"ו (הרב מסמן אמצע), שם הוי"ה. ימין, שמאל ואמצע. אבל אפשר להבין שלא, ולצייר את כל מה שיעקב עושה בתוך השפה עצמה.

* ימין ראשוני, עדיין אחור,
* שמאל, נסירה, בניין מלכות באחור,
* חזרת הימין בסוד יעקב, סוכות, שמעמיקה את הימין הראשון,

עכשיו זה חסד שהוא בתוך קשר, הוא לא חסד של "ואעבור עלייך...", שהוא רואה ילדה קטנה אסופית זרוקה לה, ואומר לך בדמייך חיי בדמייך חיי, והנה עיתך עת דודים, והוא לוקח אותה, אבל עוד לא היתה נסירה, במובן מסויים, אחר כך יהיה הסתר ואז תהיה נסירה, ואז יהיה בית שני. יהיה אפשר לתקן קשר שהוא מכיל ימין שמאל ואמצע, ייחוד בין כנסת ישראל לקב"ה, חיבור תורה שבכתב עם תורה שבעל פה במובן מסויים.

יש משהו בחזרת הימין שהימין חוזר אחרי שהוא מכיל את השמאל בתוכו, זה ימין שכבר יבוא בתוך ייחוד, יבוא בתוך הבנת הימין והשמאל יחד כיוצרי שלם. עכשיו יכול לבוא שמאל חדש, שנכלל בימין הזה בעצם. שמאל שהוא תנועת ימין, שמאל שבא למתק את הדינים של השמאל הישן, לדחות אותו ולבסם אותו בו זמנית, ועכשיו הימין והשמאל האלה בונים מרכז שיכול להכיל משהו בתוכו. עכשיו הוא יכול להחזיק ביחד, יש לי יכולת להכיל, יש לי גם ימין וגם שמאל, גם חסד וגם דין, שבונים מרכז, שבונים קשר, שמעמיקים את החיבור, זו אפשרות, ושתי הידים מתחבקות, משהו יכול להיות מושא בפנים. ימין לבד לא יכולה להחזיק, שמאל לבד לא יכולה להחזיק, שתיהן ביחד יכולות להחזיק בתוכם משהו.

ע"ב לבד, חסד, לא יכולה להחזיק, הרי"ו, סוד הגבורה, גם הוא לבדו חסר, הע"ב והרי"ו יוצרים עיבור. אפשר להכיל ילד בפנים, בתוך הלב, מקום לקבל. באופן שיכול להחזיק בתוכו. זה מה שהוא אומר פה. שחיבוק הימין של סוד יעקב, חיבוק הימין של "אתה קדוש", חיבוק הימין של סוכות, הוא עיקר תיקון המלכות. אבל זה הרבה פעמים החוסר הבנה שלנו. כי אנחנו כמו חוזרים אל הנושנות. היה ימין, אבל הוא לא עבד, אז היה שמאל, השמאל גם לא עובד, אז נחזור לימין. זה לא עובד, זה לא הרעיון. הרעיון הוא לחזור לימין חדש, ימין שחוזר דרך השמאל, שהפנים אותו, וגם יודע להתייחס לשמאל, ולהביא שמאל חדש, אז נוצר הבית, אז נבנה הבית, אז נבנה סוכות. ואז אפשר ללכת לייחוד, לשמיני עצרת.

זה לא חיזור במובן ששמאל דוחה ימין מקרבת, שמאל דוחה ימין מקרבת, התקרבנו התרחקנו, התקרבנו התרחקנו וכו', לא למדנו שפה חדשה של ימין ושפה חדשה של השמאל. זה בעצם התהליך שלאר"י חשוב להבין אותו.

בדרך כלל אנחנו חושבים "אברהם חסד, יצחק דין, יעקב רחמים". פה אנחנו אומרים לא, "יעקב אשר פדה את אברהם", יעקב הוא הימין החדש, שבא אחרי השמאל, רק כשהימין החדש מגיע, מגיע גם השמאל החדש. כי שמאלו תחת לראשי וימינו תחבקני, ועכשיו נוצר המרכז, עכשיו מתגלים הרחמים, עכשיו מתגלה העיבור, עכשיו מתגלה התפארת, כי הימין והשמאל בונים קטבים נכונים שמחזיקים את עצמם ביחד אחד עם השני, ובונים את החיבוק, בונים את הקרבה האמיתית, שהיא יוצרת תהליך ייחוד במקום שהשמאל והימין משתלבים בו בתנועת סינרגיה.

**ש.** זה בעצם ימין שכולל את השמאל בתוכו,

**ת.** קודם כל זה ימין חדש, זה ימין של פנים ולא ימין של אחור, זה ימין של אחר הנסירה. זה דבר ראשון שצריך להבין. אחר כך, זה ימין שכוללת את השמאל בתוכה, שזה עוד צעד. זה לא הימין של האחור, הימין של האחור היא ימין שעדיין אין לשני בה מקום, זה ימין שמנצחת מלמעלה, כשהמלכות עדיין באחור, לא נפרדת, לא מקבלת אוטונומיה, זו בריאת העולם, שה' בורא את העולם בחסד, אבל המלכות אין לה קיום. לא קשור לפולטיקה, ממש לא, תהליכים שמעל הזמן והמקום.

**ש.** למה דווקא הימין מביא את זה?

**ת.** כי הימין הזה הוא מביא את החסד והאהבה שאנחנו זקוקים לה לתהליכי הייחוד. השמאל עצמו עדיין יצר את הריחוק, עדיין יצר את הדחייה, את חווית הנפרדות. אנחנו רוצים ייחוד. בתהליך הייחוד וודאי שהקריטיות שלו בנויה מהימין, היא מביאה את החסד ואת האהבה ואת השייכות ואת האחדות, אבל זו אחדות שבאה אחרי השמאל ויודעת גם לשוחח ולהביא שיח שמאל חדש. שיח שמאל מחבק, ולא שיח שמאל דוחה, שדוחה את הדחייה של השמאל. אבל זה עוד צעד. זה כבר יהיה ההושענות שבתוך הסוכות, בתוך ארבעת המינים. קודם כל ארבעת המינים זה הימין החדש, בהקשר הזה.

## החיבוק והאורות המקיפים

**ונודע כי אין חיבוק אלא באור המקי' המחבק את הנקבה מחוץ שלה**

זאת אומרת עיקר החיבוק הוא באור המקיף,

וא"כ מיום א' דסוכות אז מתחיל חיבוק הימין

(בהתחלה נכנסים הפנימיים אחר כך המקיפים של אמא)

וז"ס ולקחתם לכם ביום הא' כו' אעפ"י שכבר נכנסו החסדים הפנימיים כיון שעיקר החיבוק הוא ביום זה כי בו מתחיל התפשטות החסדים המקיפים הוא הנקרא יום הא' ולכן הוא י"ט גמור כי הימים שקדמו אלי' היה חול גמור אעפ"י שנכנסו בהם חסדים הפנימיים לפי שאינ' ענין החיבוק

(עיקר החיבוק זה אור המקיף של אמא)

ועוד שלא היה נכנס רק חסד א' בכל יום אבל עכ"ז אין בהם נ"א וסליחות

(בימים שבין יום כיפור לסוכות)

והספד כו' אבל ביום א' דסוכות כי נכנסו בו ב' בחי' יחד פנימי ומקיף ולא עוד אלא שהם הפנימי הגדול שבכולם הכולל לכול' והמקיף הגדול שבכולם ג"כ ולכן הוא יו"ט גמור

מה שחשוב לענייננו זה שבסוכות מתחילה כניסת המקיפים, ועיקר החיבוק הוא באורות המקיפים של אמא, זה סוד הסוכות.

ובימים שלאחריו אעפ"י שאין נכנס בכל יום מהם רק מקי' א' בלבד עכ"ז כיון שהם בחי' מקיפין שהם אורות גדולים מאד יותר מן הפנימיים וכנז' **כי אין נקרא חיבוק ימין אלא בבחינת המקיפים**

צריך להבין את זה גם כן, מה זה הדבר הזה. בדף הראשון הארכתי להביא את כל דרושי סוכות דרוש ד' ששם האר"י מתאר את סוד הסוכה כסוד החיבוק, ואת הסוכות השונות,

* יש סוכה שאמא מקיפה כאור מקיף את הנוקבא, שזה סכה בלי ו',
* ויש סוכה שהיא מקיפה את הזעיר אנפין
* ויש סוכה שמקיפה את שניהם ביחד שזו סוכה עם ו',

כי יש בחינות שונות של הסוכה, צריך להבין גם את זה.

ביום כיפור, לצורך העניין, אמא, בסוד שם אקיה, נכנסת בנוקבא. אז יש גם בחינה כזו ביחס לחסדים, שאמא מקיפה את הנוקבא בסוד החסד ומאירה עליה אהבה ושייכות ובונה אותה כמקום שיודע גם לאהוב ולא רק לחוש את הקושי, את הדין שבתוכה, לראות את היפה ואת הטוב והמאיר ואת החסד שטמון בה ולהעצים אותו, בסוד בת היתה לאברהם ובכל שמה, לגלות את החסד שטמון בתוך ה"בת", שזה סוד הארת הימין במלכות. אחרי יצחק נולדה לו בכל, סתם... אנחנו אומרים "אתה קדוש ושמך קדוש וקדושים **בכל** יום יהללוך סלה", שם "בכ"ל", שם מכוונים בסוד "בכל", "בת היתה לאברהם ובכל שמה". תראו את זה בכוונות האר"י, סתם אני צוחק... הוא אומר לכוון במילה "בכל" שם ב"ן. ימין-שמאל-ימין, אתה קדוש, חושפים עוד פעם את הנוקבא שטמונה שם, שם ב"ן, איך? "קדושים **בכל** יום יהללוך סלה", שם מסתתרת הבכל.

בכל מקרה נחזור לענייננו, יש הארות מקיפות של סוד חיבוק שם אקיה שהן יכולות להאיר רק למלכות, או רק לזעיר אנפין, ויש חיבוק שהוא חיבוק לשניהם ביחד, אור מקיף שמקיף גם את הז"א וגם את הנוק', בסוד חיבוק הימין. באיזה מובן הוא מאפשר את חיבוק הימין? הוא גם פותח חשיבה מחודשת לחיבוק השמאל, והוא מוליך אותם לייחוד, כי האור המקיף הזה שמחבק אותם ביחד, מה הוא יוצר בפנים? יאקודונקי, סוכה בגימטריה יאקודונקי, יאקודונקי זה ייחוד של שניהם יחד.

רגע רגע רגע, אנחנו לא בשמיני עצרת! עדיין אין ייחוד, אז מה זה? זה סוג של נשיקין או חיבוק שקורה ביניהם עכשיו, הם מתחבקים בסוד החשמל שמאיר בתוך האור המקיף הזה ומחבר אותם יחד לקרבה, קרבה שהיא עדיין סוד החיבוק, שהוא חיבוק יאקודונקי, אבל הוא עדיין בסוד החיבוק, סוד הו"ק בינו לבינה.

מה זה? זה סוד החופה!! החופה זה אור מקיף שמקיף גם את החתן וגם את הכלה, הוא סוד הארת אמא שיוצרת מרחב משותף שמאפשר לחוש שייכות והזדהות בתוכו, כי הם חולקים אמא משותפת, במובן מסוים, מי יתנך כאח לי יונק שדי אימי, אביאך אל בית אימי תלמדני. זו היכולת לחוש שייכות שעוטפת ביחד באהבה של הזדהות, של הבנה הדדית, של אמפתיה, של קרבה, שמאפשרת ייחוד בתוכה. ואז אנחנו חולקים ביחד את האור המקיף הזה.

לפעמים האור המקיף הזה הוא לא תוכן ישיר, האור המקיף הזה הוא חווית חיים משותפת שאנחנו חווים ביחד, שפה משותפת שאנחנו חולקים ביחד, עולם מחשבות משותף שאנחנו חולקים ביחד, עולם רוחני שאנחנו חולקים ביחד, סיפור חיים שאנחנו רוקמים ביחד, זה סוג של אור מקיף. אנחנו יכולים לחלום ביחד חלום משותף, מה זה? זה שם אקיה, בתוך החלום המשותף שלנו אנחנו יכולים להיפגש. החלימה המשותפת מאפשרת קרבה, מאפשרת ייחוד, זה חיבוק הימין של אמא שמאפשרת ייחוד יאקודונקי, איפה? בתוך המרחב של חלום משותף, של אקיה משותף, אנחנו יכולים לראות את העתיד שלנו נקשר ביחד, הולכים ביחד לעבר עתיד משותף, וצומחים ביחד גם מתוך עבר משותף שמוליך אותנו לעבר עתיד משותף במובן מסוים – לפעמים, גם זה קיים – שמאפשר לנו מין מרחב, היכלות שבהם אנחנו מרגישים מעין שייכות שנובעת מההיכל המשותף הזה מתוך הקונטקסט המשותף שמאפשר לנו לחוש קרבה ושייכות. זה הארות המקיפים של אמא שיוצרים סוג של חיבוק שהזעיר אנפין והמלכות כמו מתחבקים בתוכו. כי היא רואה את העתיד שלה כפוטנציאל שטמון בה, והוא רואה את העתיד שמופיע בתוכו כפוטנציאל יצירתי משותף, ושנינו חולמים חלום משותף מסויים. אנחנו חווים את החלום המשותף שלנו ביחד מאיר בנו, אנחנו חווים את סוד החיבוק של הארות אמא שמזינות את הקרבה, את השייכות, את החיים המשותפים שמאירים בתוכנו. כנסת ישראל מאיר בה תורה שבעל פה, והקב"ה מאיר בו גם כן אותו חלום שאנחנו חולמים אותו בהקשר הזה, המרחב המשותף הזה הוא מרחב שמאפשר שייכות, מאפשר דיבור, מאפשר קרבה, מאפשר רצון לחיים משותפים במובן מסויים, וזה חיבוק בסוד סוכה.

אז יש מקום שאמא יכולה להאיר את האקיה למלכות, יכולה להאיר את האקיה לזעיר אנפין. מה החלום של הזעיר אנפין? מה החלום של המלכות? מה החלום של הנפש? מה החלום שבעומק הרוח? מה החלום שבזכר? מה החלום שבעומק הנקבה? והיא יכולה ליצור את הסוכה המשותפת, את החופה המשותפת, שקושרת את החתן והכלה לכדי היכל משותף שיעמיק את החיבור שביניהם. יש אומרים שהחיבור שביניהם הוא כבר יהיה חיבור של סוד ארבעת המינים, חיבורים פנימיים ומקיפים שבין הז"א לנוק' עצמם, אבל יש קונטקסט משותף שמחבר אותם ברמה הכי פשוטה.

במחקרים שנעשו על זוגיות, הדבר הכי בסיסי שמשפיע, שגורם לקשר – אני לא מדבר על הציונות הדתית, אלא בעולם – זה מרחב חיים משותף. כשלשני האנשים יש מרחב חיים משותף, זה גורם מספר אחת לזוגיות בעולם. חיים בשפה משותפת, חיים במרחב משותף, זה כל כך טריוויאלי, אנחנו לא חושבים על זה. חולקים קונטקסט משותף של מגורים, שפה, תרבות, זה הבסיס, לכן יש אנשים שקשה להם עם מישהו שהוא לא מהתרבות שלהם או לא מהמקום מגורים שלהם.[[1]](#footnote-1)

מובן מה זה חיבוק הימין, כהיכלות משותפים, ועכשיו צריך לחשוב מה זה חיבוק השמאל בצורה הזו. חיבוק השמאל יכול גם להתבאר, בהקשר הזה, שאנחנו חולקים ביחד שותפות גם בחסר שלנו, כמו שהאור המקיף של החצי של העתיד מצמיח ביחד, יש גם יכולת להתחבר במקום של זה שגם החסרונות שלנו משותפים, וגם אנחנו יודעים לחלוק אותם ביחד ולהכיר בהם כמשהו שמחבר אותנו.

## רחמים עליונים ורחמים בתוך קשר

**ש.** העניין של החיבוק השני שהוא בעצם רחמים, מצד אחד זה משהו שהאדמו"ר הזקן מדבר על זה, למה רחמים זה הבריח התיכון? כי באהבה צריך עבודה, ורחמים זה מאוד בסיסי. לכאורה כאן זה בשמאל השני, בגמר של העבודה, אחרי ההעמקה של הקשר כמו שהרב תיאר, אבל דווקא רחמים הוא מאוד בסיסי וראשוני, הוא לא דורש.

**ת.** יש רחמים של סוד אריך, שם "אל רחום וחנוך", אבל רחמים של "אל עליון", זה רחמים מתוך עליונות. יש רחמים של אבא ואמא, שגם הם מרחמים על הילד שלהם, אבל זה רחמים מתוך מסכנות, "הוא כזה מסכן, הוא בוכה" אמא מרחמת עליו, אבא מרחם עליו, גם בזה יש מהארת "אל עליון", כשאנחנו מדברים על סוד הרחמים בזוגיות, אנחנו לא רוצים שנרחם מתוך עליונות, למרות שהמלכות נבנית על התפארת במילה, "אל עליון", שם המלכות נבנית, שם נבנה הכתר של המלכות על התפארת, ויש בזה מסוד הגילוי אריכאי שמאיר פה, אבל מה זה הרחמים בתוך הזוגיות? הם לא רחמים מתוך האריך, אבא ואמא, כאדם על גור חתולים, שזה עליונות, כאדם על עני שמרחם עליו, או על מסכן או חולה, זו לא לשכת הסעד.

יש פה הפנמה של תהליכים הוריים ואריכאים בתוך קשר זוגי, עכשיו הרחמים נובעים מתחושת שייכות, שייכות שנושאת קונטרסט בתוכה. מצד אחד יש בה כביכול "פלוס", עליונות, ו"מינוס, מסכנות, בשייכות של אהבה. עכשיו, לפעמים היא מכילה יותר מזה, היא מכילה תחושה של כמה המציאות עלובה, וכמה ראוי שהיא תהיה אחרת. ותחושת הקונטרסט הזאת בין המציאות העלובה לבין זה שהיא ראויה להיות אחרת – מייצרת רחמים, וזה, הקונטרסט הזה, הוא סוד התפארת של הרחמים. לכן כשאמא מרחמת על הילד שלה, יש בתוכה ציור שהוא ראוי להיות אחרת, "סוד העולם הבא", אבל הוא כזה מסכן, אידיוט – היא מרחמת עליו. אותו דבר אריך אנפין. בסוד האריך המציאות ראויה להיות אחרת, טוב גמור, והיא מסכנה. הקונטרסט הזה שנושא גם את הפוטנציאל של הטוב וגם את המסכנות והעליבות של הקיום – מייצר את תחושת הרחמים.

איך עושים את זה בזוגיות? זוגיות פה זה לא מגיע מתוך מקום של עליונות, כי אם כן זה עדיין יהיה סוד הימין הראשון, סוד החסד האריכאי של אברהם, שזה סוד של רחמים שרואה את המציאות העלובה ומרים אותה, גואל אותה, "זוכר חסדי אבות ומביא גואל לבני בניהם למען שמו באהבה". זה עדיין לא ממקום שיש בו רחמים של פנים כנגד פנים. ברחמים מהסוג הזה זה נובע על קו אופקי, ולא על קו אנכי, במובן מסויים.

## סימניה!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!

מצד אחד יש נפרדות וכל אחד לוקח את האחריות על החיים שלו, ומצד שני יש שייכות ויש אהבה ויש אמפטיה עמוקה, והמפגש של שני הדברים האלה ביחד, שבו אני גם רואה את האחר כנפרד ממני אבל גם חווה אותו בתוך עצמי מהדהד בתוכי כמשהו שאני שייך אליו וקשור אליו, וגם רואה את הדינים שלו כנפרדים ממנו, וגם רואה את הדינים שלו כחלק ממני – כי יש לי שייכות אל הדין הזה, אל הקושי הזה, אני לא מתנכר אליו, והשמאל מתמתקת בתוכי ומחזירה את זה שהשורש הזה של השמאל הוא גם מהדהד בי והוא אפילו הגיע ממני, איפה שהוא, ויש לי שייכות אליו – מייצר רחמים בתוך מרחב היחד, במובן מסוים, של רגישות ואכפתיות ואינטמיות בתוך מקום שיש בו אהבה, ויש בו הכרה בקושי, ויש בו שייכות שמתחברת בתוכו, יש בו גם שייכות בקושי וגם נפרדות... יש בו משהו שהוא קצת נושא הפכים בתוכו, אבל זה הרחמים החדשים, הרחמים שיהיו בתוך מקום של קשר שבו היא עומדת קומה אל מול קומה מולו, הוא לא מרחם עליה כי היא מסכנה.

**ש.** זה לא רחמים של בריח התיכון.

**ת.** זה יחבר לבריח התיכון, אבל זה לא יבוא מתוך ציר העליונות, כי אחרת אם יעקב זה רחמים מסוג העליונות, אז חזרנו להתחלה, שהיא ילדה קטנה מסכנה והוא מרחם עליה והוא מרגיש כמו אבא שלה, כמו אמא שלה, או כמו אריך, זה לא המקום. לא שזה לא קיים, לפעמים "אחות לנו קטנה ושדיים אין לה", ויש מקום שבו הרחמים יהיו מגיעים מציר הגובה ולא מציר השותפות, אבל פה כל הרעיון שהמלכות ננסרת והיא לוקחת את האחריות, והדינים הם שלה, ויש יכולת להיפרד בנקודת הקושי, להגיד "זה שלך" ותתמודדי עם זה, תעברי עם זה תהליך, זה שלך, את צריכה להיבנות עם זה. הבינה צריכה להיכנס, הדינים צריכים לעבוד וכו', אחר כך נחזור בסוד הקרבה כשהיא בעלת קומה עצמאית, היא עומדת מולו מתוך שותפות קומה אל מול קומה, ויחד עם זה יש אהבה ושייכות וקבלה מחודשת של השמאל, חיבוק של השמאל. החיבוק של השמאל זה להכיר מחדש בשייכות של השמאל אלינו, אלי, אלינו ולקשר שבמובן מסויים הוא לא היה קיים אם לא היה את השמאל. לכן הוא גם מה שמחבר אותנו מחדש, הוא מהדהד אל תוך האחור שהיינו פעם ביחד, לפני הנפרדות. הוא מייצר מקום שיש בו רחמים, שיש בו אמפטיה עמוקה ושייכות שחווה את הקושי, אוהבת אותו, מצרה עליו ויוצרת שם אינטימיות.

בתוך עומק האהבה יש אינטימיות שגם נוגעת בי. הקושי הזה הוא גם חוזר אל תוכי, מהדהד מעמקים של דין שיש לי הזדהות איתם כי הם גם היו פעם חלק ממני. הם גם חלק ממה שיוצר את מה שבינינו, זה יעקב בהקשר הזה של ציר האמצע, שהוא יותר רחמים מתוך מקום של פנים, זה חלק מהמורכבות שם. לא רוצים לדבר על רחמים במובן של ציר הגובה, רחמים שמגיעים מאל עליון בצורה שהיא לא כזו.

צריך לחשוב על זה, זה אתגר מסוים, להבין את הופעת הרחמים. בכלל, זה הסוד של "הנורא", מה זה הנורא? שיש פה קונטרס בין חסד לדין וזה מייצר משהו חדש. שהוא קטבים מסויימים בתוכנו, "צרור המור דודי לי בין שדי ילין", יש אהבה ו"הצרה" בו זמנית שמייצרת חיבור.

נעצור כאן, שיהיו בשורות טובות לכל עם ישראל.

1. על דרך הבדיחה, יש מקום שהמהרח"ו יש לו דרוש לחתן ולכלה, שמופיע בספר הליקוטים של המהרח"ו, שבו הוא כותב איך אדם יודע שאשתו היא בת זוגו שמששת ימי בראשית, שאם מתקיים בה "שלא ידעת ולא ידעו אבותיך" כמו על המן, אז זה הסימן. אם אישה הגיעה מאיזשהו מקום, בכלל לא הכרת, ההורים שלך לא הכירו אותה, מגיעה ממרחב אחר בכלל, איכשהו ואף על פי כן, נו... פלא... אבל זה לא... זה דרוש... [↑](#footnote-ref-1)